[{"text_idx": "#000001", "text": "La Simpozio de la Studgrupo pri Lingvoj kaj Unuig\u0302intaj Nacioj okazos virtuale en la 3a kaj 4a de Majo 2022. La evento estos en la angla lingvo, kaj vi povas alig\u0302i g\u0302is la 30-a de aprilo per c\u0302i tiu ligilo."}, {"text_idx": "#000002", "text": "La pandemio de KOVIM-19 forte efikis sur la homaro. Krom la rektaj efikoj de infektado, okazis multaj nerektaj efikoj sur individuoj kaj sociaj institucioj tra la mondo. Antau\u0306-pandemiaj malegalecoj pligrandig\u0302is kaj novaj defioj aperis dum homoj provas vivi kaj labori en publika sankrizo. Nuntempe, Unuig\u0302intaj Nacioj serc\u0302as vojojn por antau\u0306eniro, inkluzive kiel restarigi la Tagordon 2030 kaj la rilatan laboron de dau\u0306ra progreso de la Celoj por Dau\u0306ripova Evoluigo (CDE) post la plej gravaj efikoj de la pandemio, kiel emfazite en Nia Komuna Tagordo, la lastatempa raporto de la G\u0302enerala Sekretario, kaj la temo de la venonta Altnivela Politika Forumo en julio 2022."}, {"text_idx": "#000003", "text": "La simpozio atentigos pri la esenca rolo kiun multlingvismo devas ludi en iniciatoj de Unuig\u0302intaj Nacioj, membros\u0302tatoj, neregistaraj organizoj, privata sektoro kaj aliaj koncernatoj por antau\u0306enigi evoluigon dum kaj post la pandemio. Lingvoj peras c\u0302iujn homajn spertojn. Plena inkluziva dialogo kaj solvado de problemoj devas enhavi signifan uzon de multlingvismo por garantii, ke homoj komprenu unu la alian, egale aliru informojn, kaj demokratie partoprenu. Krome, c\u0302iuj evoluigaj iniciatoj devas eksplicite konsideri lingvajn minoritatojn, tiel ke \u201cneniu restu postlasita\u201d pro sia lingva fono."}, {"text_idx": "#000004", "text": "La simpozio pripensos multlingvismon rilate al Bona Sano kaj Bonfarto (CDE 3) kaj Bonvalita Edukado (CDE 4), kun rigardo al lingvaj defioj kiuj okazis dum la pandemio, kaj ankau\u0306 al kreemaj kaj inkluzivaj solvoj kiuj aperis kaj povas helpi la antau\u0306enigon. La dutaga virtuala evento kunigos oficistojn de UN, registarajn oficistojn, universitatajn profesorojn kaj membrojn de civila socio. La simpozio okazos kiel panelo, kie spertuloj prezentos siajn perspektivojn, dialogos kun la aliaj, kaj instigos g\u0302eneralan diskuton kun partoprenantoj."}, {"text_idx": "#000010", "text": "Sciigi min retpos\u0302te pri novaj afis\u0302oj."}, {"text_idx": "#000014", "text": "Subtenu UEA per membrig\u0302o: /alighoj/alighilo"}, {"text_idx": "#000017", "text": "Subtenu UEA per membrig\u0302o: "}]